遊蔚過昭陵十六韻
作者：張祜
朝代：唐

paragraphs: 天意亡隋日，人心啓聖年。
順時興義卒，撥亂起戎旃。
羣盗猶蜂蟻，妖星尚屬聯。
既教龍戰野，須見血成川。
睿筭無遺策，神功亦有權。
王尋徒百萬，光武只三千。
（原注：太宗嘗以騎兵三千破僞夏十萬於虎牢。
）海静鯨鯢死，雲開日月懸。
講兵將耀德，獵渭本搜賢。
向闕皆鏘玉，臨關罷控弦。
大鑪銷劒戟，鴻澤盪腥膻。
太祖恩堯禪，（原注：武德末，天下既平，高祖致政。
）神孫受禹傳。
（原注：貞觀既終，高宗嗣位。
）宮車悲未已，陵樹藹蒼然。
岳立青冥外，虬蟠白水邊。
乾坤資王氣，巖壑擁晴煙。
虞爮曾南狩，軒轅亦上仙。
斷髯無復見，空拜鼎湖前。